**ΟΜΙΛΙΑ ΣΤΟ ΣΥΝΕΔΡΙΟ ΤΗΣ ΠΣΟ**

**(Λονδίνο 25 Απρίλη 2014)**

Αγαπητοί συνάδελφοι Χαιρετίζουμε το διεθνές ευρωπαϊκό συνέδριο στις μεταφορές της Παγκόσμιας Συνδικαλιστικής Ομοσπονδίας, που διεξάγεται σε συνθήκες παγκόσμιας οικονομικής κρίσης του καπιταλιστικού τρόπου παραγωγής .

 Επιβεβαιώνει τον χαρακτήρα του ιμπεριαλισμού και των ιμπεριαλιστικών ενώσεων τους όπως είναι η Ευρωπαϊκή Ένωση.

 Παράλληλα βρισκόμαστε σε προεκλογική περίοδο των Ευρωεκλογών για εκπροσώπηση στο Ευρωπαϊκό Κοινοβούλιο.

 Η πολιτική της Ευρωπαϊκής Ένωσης και των άλλων Ιμπεριαλιστικών δυνάμεων είναι αυτή που δημιουργεί πολέμους και εντάσεις και φτάνει στο σημείο να δημιουργεί δεσμούς και προστασία σε ακροδεξιά και φασιστικά κόμματα.

 Αυτό κάνει και στην Ουκρανία και δεν υπάρχει άλλος λόγος από τα ιμπεριαλιστικά συμφέροντα που δημιουργούν αντιθέσεις ακόμα και στους ίδιους τους καπιταλιστές να βάζουν τους λαούς να σκοτώνονται για τον Αμερικανό και τον Ευρωπαίο καπιταλιστή η τον Ρώσο.

 Μέσα σε αυτές τις συνθήκες διακρίνονται ακόμα πιο καθαρά οι δυο γραμμές στο συνδικαλιστικό κίνημα.

 Η διεθνής των λεγόμενων ελευθέρων συνδικάτων η Σ.Ε.Σ στην Δ.Ο.Μ, η ITF, η ΓΣΣΕ και η ΑΔΕΔΥ στην Ελλάδα, με την ευθύνη των Χριστιανοδημοκρατών, Σοσιαλδημοκρατικών και Φιλελευθέρων Επιτελείων και με την συνδρομή των οπορτουνιστών, υπηρετούν τα συμφέροντα του κεφαλαίου για να προωθήσουν την ανταγωνιστικότητα του κεφαλαίου και της υγιούς επιχειρηματικότητας, συνθλίβοντας τα εργασιακά δικαιώματα.

 Αυτή είναι η ουσία ανεξάρτητα από ελιγμούς και τακτικές, κινήσεις που αποσκοπούν στην παραπλάνηση των εργαζομένων, στηρίζουν το εκμεταλλευτικό σύστημα, υποστηρίζουν τη συνεργασία των τάξεων και την στρατηγική του κεφαλαίου.

 Έχουν εγκληματικές ευθύνες γιατί τόσο κατά την περίοδο ανόδου της καπιταλιστικής οικονομίας, όσο και κατά τη διάρκεια της κρίσης, κινούνται με αιχμή την κερδοφορία των μεγάλων επιχειρήσεων, υπογράφουν μνημόνια συνεργασίας των τάξεων. υπονομεύοντας την ταξική πάλη.

 Υπογράφουν Συλλογικές Συμβάσεις Εργασίας που μειώνουν τους μισθούς αποδέχονται την κατάργηση θεμελιακών δικαιωμάτων ρίχνοντας κάπου -κάπου καμιά ντουφέκια στον αέρα με αποσπασματικές κινητοποιήσεις που τα αιτήματα τους δεν συγκρούονται με την στρατηγική του κεφαλαίου και την καρδιά της αντιλαϊκής πολιτικής.

 Συγκεκριμένα για να αναφερθώ στο χώρο μας, των ναυτεργατών, στις μεταφορές δεχτήκαμε και δεχόμαστε συνεχείς αλλαγές στους νόμους, όπου τα τσιράκια των καπιταλιστών, η συγκυβέρνηση ψήφισαν νόμους που επιτρέπουν τις επιχειρησιακές συμβάσεις στα Επιβατηγά, Επιβατηγά –Οχηματαγωγά στην ημεδαπή καθώς επίσης και την κατάργηση της απεργίας, χρησιμοποιώντας πλοία ασφαλείας, ενώ στις άλλες κατηγορίες πλοίων επιδιώκουν να καταργήσουν de facto των Συλλογικών Συμβάσεων Εργασίας και την κοινωνική ασφάλιση. Στόχος τους άλλωστε είναι η εφαρμογή του Ευρωπαϊκού Κανονισμού 3577/92 για να προωθήσουν την συνθήκη του Μάαστριχτ για την άρση του καμποτάζ σε όλες της κατηγορίες πλοίων με ναυτεργάτες χωρίς συγκροτημένα δικαιώματα.

 Με αγώνες και απεργίες ακόμα και με πολιτικές επιστρατεύσεις, έχουμε επιβάλλει το σύνθημα του ΠΑΜΕ, νόμος είναι το δίκαιο του εργάτη και όχι τα κέρδη του κεφαλαιοκράτη.

Παλεύουμε για ίση αμοιβή για ίση εργασία ανάλογα με τον βαθμό και την ειδικότητα.

**Συνολικά στους κλάδους των μεταφορών η κατάσταση συγκεκριμένα είναι**:

**ΓΙΑ ΤΙΣ ΑΕΡΟΜΕΤΑΦΟΡΕΣ**

 Προχώρησαν στην απελευθέρωση των εσωτερικών αερογραμμών, στην ιδιωτικοποίηση της ΟΛΥΜΠΙΑΚΗΣ ΑΕΡΟΠΟΡΙΑΣ με την απόλυση όλων των εργαζομένων και την παραχώρηση της στην MIG που οδηγεί στην συγχώνευση με την AEGEAN.

**ΓΙΑ ΤΗΝ ΑΚΤΟΠΛΟΙΑ**

 Αγγίζει τα όρια του εφιάλτη για νησιώτες, ναυτεργάτες, συνολικά τους εργαζόμενους, η κατάσταση που έχουν διαμορφώσει σε βάρος των ακτοπλοϊκών συγκοινωνιών διαχρονικά οι κυβερνήσεις της Νέας Δημοκρατίας, του ΠΑΣΟΚ, στο όνομα της ενίσχυσης της κερδοφορίας του εφοπλιστικού κεφαλαίου, τους φιλοδώρησαν με μύρια όσα προνόμια και νομοθετικές ρυθμίσεις.

 Ειδικά από το 2001 με το νόμο 2932 για την εναρμόνιση του διαλυτικού κανονισμού 3577/92 της Ευρωπαϊκής Ένωσης, με την ελληνική νομοθεσία τα πράγματα πάνε από το κακό στο χειρότερο.

 Προωθούν την άνιση αμοιβή για ίση εργασία, κατάργηση Συλλογικών Συμβάσεων Εργασίας με ατομικές συμβάσεις από την χώρα που προέρχονται οι εργαζόμενοι και όχι την χώρα που εργάζονται, κατάργηση της κοινωνικής ασφάλισης και της συνδικαλιστικής οργάνωσης. Ενώ στις άλλες κατηγορίες πλοίων με κύρια την ποντοπόρο ναυτιλία επικρατεί καθεστώς σύγχρονου εργασιακού μεσαίωνα, καθεστώς γαλέρας. Εδώ η ITF αναδεικνύεται ως το μακρύ χέρι των εφοπλιστών στις γραμμές του ναυτεργατικού κινήματος στο σύγχρονο δουλεμπόριο με την ενεργητική συμμετοχή της. Είναι σημαντική η αποκάλυψη και η απομόνωση αυτών των δυνάμεων, η ενίσχυση της Παγκόσμιας Συνδικαλιστικής Ομοσπονδίας και της TUI TRANSPORT.

Πολλά μπορούμε να κάνουμε προς αυτήν την κατεύθυνση.

 Η αντιλαϊκή αυτή πολιτική συμβαδίζει με την ιδιωτικοποίηση των λιμένων και την παραχώρηση αυτού του νευραλγικού τομέα στο μεγάλο κεφάλαιο, όπως έγινε για παράδειγμα με την παραχώρηση του σταθμού εμπορευματοκιβωτίων του ΟΛΠ στον κινέζικο όμιλο COSCO.

**ΓΙΑ ΤΙΣ ΣΙΔΗΡΟΔΡΟΜΙΚΕΣ ΜΕΤΑΦΟΡΕΣ**

 Προωθείται η ευρωενωσιακή πολιτική απελευθέρωσης των σιδηροδρομικών μεταφορών, η αποκρατικοποίηση των σιδηροδρόμων και η απόλυση των εργαζομένων.

**ΓΙΑ ΤΙΣ ΑΣΤΙΚΕΣ ΣΥΓΚΟΙΝΩΝΙΕΣ**

 Προβλέπεται η ιδιωτικοποίηση τους με συνέπεια:

- Πανάκριβο εισιτήριο για τη λαϊκή οικογένεια

- Αναχρονιστικό στο σχεδιασμό και τα μέσα.

- Ανεπαρκές, γιατί δεν ανταποκρίνεται στις ανάγκες των εργαζομένων, της νεολαίας και του λαού μας.

**Η ΔΗΜΙΟΥΡΓΙΑ ΤΩΝ ΟΔΙΚΩΝ ΑΞΟΝΩΝ** με συμβάσεις παραχώρησης στις ιδιωτικές κοινοπραξίες, με αποτέλεσμα τη δημιουργία ιδιωτικών αυτοκινητόδρομων τους οποίους έχει πληρώσει ο λαός όχι μόνο για την κατασκευή τους, αλλά τους πληρώνει πανάκριβα καθημερινά εξαιτίας των υψηλών διοδίων.

Κεφάλαιο, κυβέρνηση, τρόϊκα έχουν κηρύξει πόλεμο σε βάρος της εργατικής τάξης, των εργαζομένων, συντρίβουν εργασιακά, κοινωνικοασφαλιστικά δικαιώματα, λεηλατούν το εισόδημα της εργατικής λαϊκής οικογένειας με νέα φορολογικά χαράτσια (εισόδημα, ακίνητη περιουσία).

 Απαντάμε οργανωμένα, δεν τα πληρώνουμε, τα συγκεντρώνουμε στα σωματεία μας, προχωράμε με πολύμορφες αγωνιστικές κινητοποιήσεις.

Γι’ αυτό προχωράμε σε γενική πανεργατική απεργία στο πρώτο δεκαήμερο του Οκτώβρη, στηριγμένοι στις παρακαταθήκες και τους αγώνες των ναυτεργατών, της εργατικής τάξης, των εργαζομένων, για την συσπείρωση των ταξικών δυνάμεων, για να αλλάξουμε τους αρνητικούς συσχετισμούς δύναμης στο συνδικαλιστικό κίνημα.

Το κλαδικό, το εθνικό συνδέεται και αλληλοτροφοδοτείται με την διεθνή δράση του εργατικού κινήματος.

Εμπρός εργάτες ενάντια στα μονοπώλια και τον ιμπεριαλισμό, για την κατάργηση του εκμεταλλευτικού καπιταλιστικού συστήματος, το μέλλον ανήκει στην εργατική τάξη.